SKRIFTLIG FORESPØRGSEL E-2780/01

af Armando Cossutta (GUE/NGL) til Kommissionen

(9. oktober 2001)

Om: Indkaldelse af forslag til projekter inden for transeuropæiske telenet

Den 28. juli 2001 offentliggjordes der en indkaldelse af forslag til projekter vedrørende oprettelsen af transeuropæiske telenet(1). Indkaldelsen fastsatte den 7. september 2001 som frist for indgivelse af forslag.

1. Mener Kommissionen ikke, at tidsrummet mellem indkaldelsens offentliggørelse og fristens udløb (i alt 41 dage) er usædvanlig kort, især eftersom der var tale om en periode med nedsat aktivitet (august) for en stor del af de mulige deltageres vedkommende?

2. Hvilke informationsmidler benyttedes der til at underrette potentielt interesserede parter om indkaldelsen?

3. Hvor mange af de interesserede parter, der allerede har indgivet forslag, deltager i øjeblikket i, forhandler i øjeblikket om deltagelse i eller har tidligere deltaget i andre transeuropæiske telenet?

(1) EFT C 211 af 28.7.2001.

Svar afgivet på Kommissionens vegne af Erkki Liikanen

(12. december 2001)

Da tidsrummet mellem indkaldelsens offentliggørelse i De Europæiske Fællesskabers Tidende (EFT) og fristen for afgivelse af forslag var kortere end normalt, søgte Kommissionen at informere potentielle forslagsstillere om den forestående indkaldelse for at lette deres forberedelser inden sommerperioden. I tilgift til offentliggørelse i EFT, blev der i maj 2001 offentliggjort en forhåndsmeddelelse om indkaldelsen på det transeuropæiske telenetprograms (TEN-Telecom) netsted.

Alle besøgende på hjemmesiden opfordres til at lade sig registrere og modtager så e-mailmeddelelse om begivenheder som indkaldelsen 2001/1. Oplysningerne videregives desuden i forbindelse med nationale informationsdage, som organiseres i medlemsstaterne med bistand fra Kommissionens tjenestegrene. Disse mekanismer blev iværksat før offentliggørelse af indkaldelsen, idet modtagerne blev gjort opmærksom på, at der var tale om foreløbige oplysninger forud for offentliggørelsen i EFT.

Kommissionen organiserede en informationsdag vedrørende denne indkaldelse den 19. juni 2001, hvilket blev annonceret på TEN-Telecoms netsted og via mailinglister. Der blev udsendt 3959 invitationer den 29. maj 2001, fjorten uger før indkaldelsens frist, og 430 personer meldte sig som deltagere i Kommisisonens informationsdag. Herudover deltog 404 personer i de nationale informationsdage.

Det var nødvendigt med en frist først i september 2001, således at forslag kunne evalueres, udvælges til finansiering, og der kunne indgås kontrakter inden udgangen af budgetåret 2001.

Kommissionen mener ikke, at den begrænsede tidsfrist pålagde tilstrækkeligt modnede konsortier uforholdsmæssige byrder. Forslagsstillere, som ikke var rede, vil have mulighed for at indgive forslag i forbindelse med indkaldelse 2001/2, som får en tidsfrist på ca. tre måneder.

Det bør bemærkes, at der ved evaluering af de indkomne forslag var fire, som fik karakteren A sammenlignet med blot to forslag, som fik denne karakter ved evaluering af indkaldelse 2000/2. Det lader til at bekræfte, at den korte tidsfrist ikke mindskede forslagenes kvalitet.

Der blev modtaget 44 forslag som svar på indkaldelsen. Koordinatorerne for fem af disse forslag havde tidligere været koordinatorer på TEN-Telecom-projekter eller projekter, der forhandles om på nuværende tidspunkt.